पर्यटक घटे, बसाइ लम्बियो
मनोरञ्जन, यात्रा तथा भ्रमणका लागि नेपाल आउने पर्यटक बढेका छन् ।सन् २०२० मा गरिएको सर्वेक्षणअनुसार ६५ प्रतिशत विदेशी पर्यटक मनोरञ्जन, यात्रा तथा भ्रमणका लागि आउने गरेका थिए । हाल उक्त सङ्ख्या बढेर ६६.८ प्रतिशत पुगेको छ ।
काठमाडौँ, जेठ २२ गते । मनोरञ्जन, यात्रा तथा भ्रमणका लागि नेपाल आउने पर्यटक बढेका छन् ।सन् २०२० मा गरिएको सर्वेक्षणअनुसार ६५ प्रतिशत विदेशी पर्यटक मनोरञ्जन, यात्रा तथा भ्रमणका लागि आउने गरेका थिए । हाल उक्त सङ्ख्या बढेर ६६.८ प्रतिशत पुगेको छ । हालै सार्वजनिक आर्थिक सर्वेक्षण २०७८/७९ अनुसार पर्वतारोहण/साहसिक यात्रा तथा पदयात्राका लागि १०.३, तीर्थयात्राका लागि ७.४ र औपचारिक कार्यालय तथा अन्य विभिन्न उद्देश्यले नेपाल भ्रमण गर्नेको सङ्ख्या १५.५ प्रतिशत रहेको छ । दस वर्षयता बिदा, मनोरञ्जन, यात्रा, पदयात्रा, पर्वतारोहण तीर्थयात्रासम्बन्धी उद्देश्यले नेपाल भ्रणमा आउने पर्यटकको सङ्ख्या सन् २०२१ मा सबैभन्दा बढी हो ।सर्वेक्षणले कोरोना महामारीका कारण नेपाल आउने पर्यटकको सङ्ख्यामा असर परे पनि पछिल्लो समय नेपाल आउने पर्यटकको बसाइ अवधि भने बढेको देखाएको छ । सन् २०२१ मा प्रतिपर्यटकको औसत बसाइ १५.५ प्रतिशत पुगेको छ ।संस्कृति, पर्यटन तथा नागरिक उड्डयन मन्त्रालयको ‘नेपाल पर्यटन तथ्याङ्क २०२०’ अनुसार सन् २०२० मा पर्यटकको औसत बसाइ १५.१ दिन रहेको थियो ।सन् २०१९ मा पर्यटकको सरदर नेपाल बसाइ १२.७, सन् २०१८ मा १२.४ र सन् २०१७ मा १२.६ दिन थियो । त्यसअघि सन् २०११ मा १३.१२ र सन् २०१० मा १६ दिन रहेको तथ्याङ्कले देखाएको छ ।सन् २०२१ को सर्वेक्षणले पर्यटकको औसत बसाइ बढेको देखाए पनि प्रतिदिन गर्ने औसत खर्च भने घटेको देखिन्छ । सन् २०२० मा नेपाल आउने प्रतिपर्यटकले दैनिक औसतमा ६५ डलर खर्च गर्ने गरेका थिए । सन् २०२१ मा भने नेपाल आएका पर्यटकले औसत ४८ डलर मात्रै खर्च गरेको तथ्याङ्कले देखाएको छ । जुन २०२० को तुलनामा २६.१ प्रतिशतले कम हो । सरकारी तथ्याङ्कअनुसार २०१९ मा पनि पर्यटकले ४८ डलर खर्च गर्ने गरेका थिए ।सन् २०२१ मा नेपाल भ्रमणमा आएका विदेशी पर्यटकबाट हुने आम्दानीसमेत घटेको छ । पछिल्लो सर्वेक्षणले सन् २०२१ मा १३ अर्ब ५० करोड ११ लाख रुपियाँ विदेशी मुद्रा आर्जन भएको देखाएको छ ।सन् २०२० मा पर्यटन क्षेत्रबाट हुने आम्दानी करिब २६ अर्ब रुपियाँ रहेको थियो । त्यस्तै सन् २०१९ मा करिब ८६ अर्ब रुपियाँ रहेको थियो ।महामारीका कारण नेपाल आउने पर्यटकको सङ्ख्या सन् २०२१ मा एक लाख ५० हजार ९६२ रहेको थियो । जुन सन् १९७७ पछिको सबैभन्दा कम र सन् २०२० को भन्दा ३४.३ प्रतिशतले कम हो । सन् २०२० मा दुई लाख ३० हजार ८५ विदेशी नेपाल भित्रिएका थिए 